《贺寺簿先生入新居》
宋代·方一夔

紫阳从西来，孤峰望吴越。自昔有佳人，高蹈造理窟。

雉山走其有，清淑郁未发。吾宗紫阳居，秀挺鸾凤骨。

家学印大程，南北斗柄揭。迩来卜新居，佳气渺葱郁。

天香生桂兰，野性老薇蕨。嬉游独乐园，翛然立清绝。

我来坐庭隅，幽草澹风月。图书有真趣，为指掌中诀。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。